The housing market and the macroeconomy
Authors: Χρηστίδου Μαρία 
Published: September 2021

Ο σκοπός της διατριβής είναι να διαφωτίσει τις πλευρές της αγοράς ακινήτων που δεν έχουν διερευνηθεί επαρκώς στη βιβλιογραφία. Συγκεκριμένα, μελετάει την επίδραση της νομισματικής πολιτικής στην αγορά ακινήτων, όπως την επίδραση της νομισματικής πολιτικής στην αγορά ακινήτων, το αποτέλεσμα πλούτου των σπιτιών στην κατανάλωση και την επίδραση της αβεβαιότητας στην αγορά σπιτιών. Καθώς η αγορά ακινήτων των Ηνωμένων Πολιτειών έπαιξε σημαντικό ρόλο στην πρόσφατη χρηματοοικονομική κρίση, η διατριβή μελετάει αυτά τα ζητήματα στις Ηνωμένες Πολιτείες και εξετάζει την ετερογένεια της αγοράς ακινήτων μεταξύ των διαφορετικών πολιτειών. Η δομή της διατριβής έχει ως εξής. Το πρώτο κεφάλαιο παρουσιάζει μια εισαγωγή στο θέμα και αναφέρει τα ζητήματα που εξετάζονται στη διατριβή. Το δεύτερο κεφάλαιο ονομάζεται «Ετερογενείς επιδράσεις της νομισματικής πολιτικής στην αγορά ακινήτων» και εξετάζει την ετερογενή επίδραση του μηχανισμού μετάδοσης της νομισματικής πολιτικής στις τιμές και τις επενδύσεις των ακινήτων στις Ηνωμένες Πολιτείες. Η μεθοδολογία που χρησιμοποιείται είναι συναρτήσεις αντίδρασης (impulse response functions) που προέρχονται από διανυσματικά αυτοπαλίνδρομα υποδείγματα (VAR), εκτιμημένα για τις 50 πολιτείες και τη συνολική οικονομία. Σύμφωνα με τα αποτελέσματα, η μετάδοση της νομισματικής πολιτικής είναι ετερογενής στις Ηνωμένες Πολιτείες και αυτή η ετερογένεια εξηγείται από διάφορους δημογραφικούς και κοινωνικο-οικονομικούς παράγοντες, όπως ο φόρος ακινήτων, το ποσοστό ιδιοκατοίκησης και η πυκνότητα του πληθυσμού. Το τρίτο κεφάλαιο ονομάζεται «Αποτελέσματα πλούτου ακινήτων στην κατανάλωση» και μελετάει το αποτέλεσμα πλούτου των ακινήτων στην κατανάλωση και τη διαφορά του από το αποτέλεσμα χρηματοοικονομικού πλούτου στις Ηνωμένες Πολιτείες. Η μεθοδολογία που χρησιμοποιείται είναι συνδυασμός διαστρωματικών στοιχείων και χρονολογικών σειρών (panel data) για τις 48 όμορες πολιτείες με fixed effects και common correlated effects που λαμβάνουν υπ’όψη την εξάρτηση διαστρωματικών στοιχείων (cross-sectional dependence). Τα αποτελέσματα δείχνουν ότι υπάρχει μεγαλύτερο αποτέλεσμα πλούτου από ακίνητα σε σχέση με αποτέλεσμα χρηματοοικονομικού πλούτου στις Ηνωμένες Πολιτείες, ενώ διάφοροι δημογραφικοί παράγοντες παίζουν σημαντικό ρόλο σε αυτά τα αποτελέσματα. Για παράδειγμα, οι μεγαλύτεροι άνθρωποι έχουν μεγαλύτερο αποτέλεσμα χρηματοοικονομικού πλούτου, ενώ σε περιοχές με μεγαλύτερη ανισότητα εισοδήματος το αποτέλεσμα χρηματοοικονομικού πλούτου είναι μεγαλύτερο επίσης. Το τέταρτο κεφάλαιο ονομάζεται «Αβεβαιότητα στην αγορά ακινήτων» και μελετάει την επίδραση της αβεβαιότητας στις επενδύσεις και τις τιμές των ακινήτων. Η μεθοδολογία που χρησιμοποιείται είναι πολυμεταβλητά γενικευμένα αυτοπαλίνδρομα υποδείγματα με υπό συνθήκη ετεροσκεδαστικότητα (GARCH) για τις 48 όμορες Ηνωμένες Πολιτείες, προκειμένου να μετρηθεί η αβεβαιότητα ανά πολιτεία, καθώς και ο δείκτης αβεβαιότητας οικονομικής πολιτικής, που μετράει συνολική αβεβαιότητα. Επιπλέον, εξισώσεις αιτιότητας κατά Granger εκτιμώνται, για να μελετηθεί η μακροχρόνια επίδραση της αβεβαιότητας στις τιμές και τις επενδύσεις ακινήτων στις διάφορες πολιτείες. Τέλος, το τελευταίο κεφάλαιο συνοψίζει και προτείνει κάποια θέματα για περαιτέρω έρευνα